**Indokolás**

Szolnok Megyei Jogú Város Önkormányzatának 2020. évi költségvetéséről szóló 5/2020. (II.27.) önkormányzati rendelet módosításához:

**Általános indokolás**

A rendelet módosítására vonatkozó javaslat azokat az előirányzat módosításokat tartalmazza, amelyek a gazdálkodás során az intézményi és a hivatali hatáskörben javasolt előirányzat rendelkezésekkel függenek össze.

Jelen rendelet és az európai uniós jogból eredő kötelezettségek összhangban vannak, az Európai Unió alapját képező szerződések vagy uniós jogi aktus rendelkezései előzetes bejelentést vagy egyéb véleményezést a jogszabály megalkotása kapcsán nem írnak elő.

**Részletes indokolás**

**A rendelet 1. §-ához**

Az állami támogatások a Szolnok Megyei Jogú Város Önkormányzatát a Magyarország 2020. évi központi költségvetéséről szóló 2019. évi LXXI. törvény 3. számú melléklete szerint, a települési önkormányzatok által biztosított egyes közszolgáltatásokat érintő bérintézkedések kiadásainak támogatásáról szóló 305/2020.(VI. 30) Korm. Rendelet, valamint a települési önkormányzatok által fenntartott bölcsődében, mini bölcsődében foglalkoztatott kisgyermeknevelők, dajkák és szaktanácsadók 2020. évi illetményéhez kapcsolódó bölcsődei kiegészítő támogatásáról szóló 51/2020. (III. 20.) Korm. rendelet alapján megillető többlet források és államháztartáson belülről származó átvett pénzeszközök teremtik meg azoknak a feladatoknak a fedezetét, melyek a céljellegű előirányzatok rendelkezésre állása miatt a 2020. évi költségvetésben módosításokat eredményeznek.

A koronavírus járvány okozta költségvetési hatások bevételi előirányzatokon történő átvezetése.

Saját hatáskörben történnek az intézményi költségvetésből belső feladatokra történő átcsoportosítások.

**A rendelet 2. §-ához**

A költségvetés főösszegén belüli előirányzat átcsoportosítások a költségvetési egyensúly fenntartása érdekében a kiadások tartalékba történő átcsoportosításával szükségesek a bevétel kiesések kompenzálása.

Egyéb átcsoportosítások könyveléstechnikai módosítások rendezése miatt szükségesek a szakmai tartalomnak megfelelően.

**A rendelet 3. §-ához**

A rendelet hatálybalépéséről rendelkezik.